Transportminister Hans Christian Schmidt (V) vil ikke svare på spørgsmål om sin egen beslutning om at droppe en analyse af perspektiverne for et sammenhængende net af letbaner og højklassede BRT-busser (Bus Rapid Transit) i Storkøbenhavn.

Læs også: Regeringen dropper analyse af letbaner i hovedstaden

Den tidligere SR-regering besluttede sidste år, at der skal udarbejdes et beslutningsgrundlag for et sammenhængende letbanenet i Storkøbenhavn. Men som Ingeniøren skrev i går, har Hans Christian Schmidt nu bremset undersøgelsen. Ministerens begrundelse er, at der uanset analysens udfald ikke bliver penge til større infrastrukturprojekter.

Beslutningen blev i går skarpt kritiseret af Københavns teknik- og miljøborgmester Morten Kabell (EL), som mener, at Hans Christian Schmidt forpasser en mulighed for at bidrage til at løse trængselsproblemerne i hovedstadsområdet.

Ingeniøren har bedt om at tale med Hans Christian Schmidt om hans beslutning, men det ønsker ministeren ikke, oplyser Transportministeriets pressechef, Mette Gerlach.

»Ministeren har ikke noget at tilføje til det, du har citeret ham for i din første artikel,« skriver pressechefen i en e-mail til Ingeniøren.

Artiklen, som hun refererer til, omhandler det brev fra transportministeren til regionsrådsformand Sophie Hæstorp Andersen (S) i Region Hovedstaden, hvori han bekendtgør beslutningen. Ministeren har ikke på noget tidspunkt talt med Ingeniøren om sagen.